ସ୍କିଲ୍ଡ-ଇନ୍-ଓଡ଼ିଶା ଯୁବଗୋଷ୍ଠୀଙ୍କ ପାଇଁ ଇଣ୍ଡିଆ ସ୍କିଲ୍ସ-୨୦୨୧ ଏକ ସ୍ୱପ୍ନ ସାକାର ହେବା ଭଳି କାର୍ଯ୍ୟକ୍ରମ ଥିଲା । ଇଣ୍ଡିଆ ସ୍କିଲ୍ସ ୨୦୨୧ ଭଳି ଜାତୀୟସ୍ତରୀୟ ଦକ୍ଷତା ପ୍ରତିଯୋଗିତା ନେସନାଲ ସ୍କିଲ ଡେଭଲପମେଣ୍ଟ କର୍ପୋରେସନ ଦ୍ବାରା ଆୟାଜନ କରାଯାଇଥିଲା । ଜାନୁଆରୀ ୭ରୁ ୯ ତାରିଖ ମଧ୍ୟରେ ନୂଆଦିଲ୍ଲୀରେ ଆୟୋଜିତ ଏହି ପ୍ରତିଯୋଗିତାରେ ଦେଶର ପ୍ରାୟ ୨୬ଟି ରାଜ୍ୟ ଏବଂ କେନ୍ଦ୍ରଶାସିତ ଅଞ୍ଚଳରୁ ପାଖାପାଖି ପାଞ୍ଚ ଶହରୁ ଅଧିକ ପ୍ରତିଯୋଗୀ ଅଂଶଗ୍ରହଣ କରିଥିଲେ । ଏଠାରେ ଅଂଶଗ୍ରହଣ କରିଥିବା ପ୍ରତିଯୋଗୀମାନେ ନିଜ ନିଜ ରାଜ୍ୟ ଓ ଅଞ୍ଚଳରେ ବେଶ ସୁନାମ ଅର୍ଜନ କରିଛନ୍ତି । ଏଥିରେ ବିଉଟି ଥେରାପି, କଂକ୍ରିଟ ନିର୍ମାଣ କାର୍ଯ୍ୟ, କାର୍ ପେଣ୍ଟିଂ, ଗ୍ରାଫିକ ଡିଜାଇନିଂ ଟେକ୍ନୋଲୋଜି, ୱେଲ୍ଡିଂ, ସ୍ୱାସ୍ଥ୍ୟ ଏବଂ ସାମାଜିକ ଯତ୍ନ,ଚଟାଣ ଏବଂ କାନ୍ଥ ଟାଇଲିଂ ଭଳି ୫୪ଟି କୌଶଳ ପ୍ରଦର୍ଶନ ହୋଇଥିଲା ।
କୁଶଳୀ ଯୁବକମାନଙ୍କ ପ୍ରତିଭାକୁ ବୃଦ୍ଧି କରିବା ଓ ଆଗାମୀ ୱାର୍ଲ୍ଡ ସ୍କିଲ୍ସ ପ୍ରତିଯୋଗିତାରେ ସେମାନଙ୍କର ଦକ୍ଷତା ପ୍ରଦର୍ଶନ କରିବା ଏହି ଜାତୀୟସ୍ତରୀୟ ପ୍ରତିଯୋଗିତାର ଉଦ୍ଦେଶ୍ୟ ରହିଥିଲା । ଏହି ଜାତୀୟସ୍ତରୀୟ ପ୍ରତିଯୋଗିତାରେ ଚଳିତ ବର୍ଷ ଓଡ଼ିଶା ଦଳ ଶ୍ରେଷ୍ଠ ପ୍ରଦର୍ଶନ କରିବା ସହ ଗତ ବର୍ଷର ରେକର୍ଡକୁ ଭାଙ୍ଗିଛି । ୨୬ ଟି ରାଜ୍ୟ ଏବଂ କେନ୍ଦ୍ରଶାସିତ ଅଞ୍ଚଳ ମଧ୍ୟରେ ୫୧ ଟି ପଦକ ଜିତି ଓଡ଼ିଶା ପ୍ରଥମ ସ୍ଥାନ ଅଧିକାର କରିଛି । ମହାରାଷ୍ଟ୍ର ୩୦ଟି ଓ କେରଳ ୨୫ଟି ଲେଖାଏଁ ପଦକ ହାସଲ କରି ଦ୍ୱିତୀୟ ଓ ତୃତୀୟ ସ୍ଥାନ ଅଧିକାର କରିଛନ୍ତି ।
